**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА**

**РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ**  **(приета с Решение № 14, взето с Протокол № 1 от 19. 01. 2012 г.; Изм. и доп. с Р. №99 , Пр. № 5 от 15.03.2012г; Изм. и доп. с Р. №245 , Пр. № 12 от 28.06.2012г; Изм. и доп. с Р. №395 , Пр. № 16 от 27.09.2012г); (Изм. и доп. с Р. №445 , Пр. № 23 от 18.12.2013г.); (Изм. и доп. с Р. №289 , Пр. № 15 от 11.09.2014г.); (Изм. и доп. с Р. №124 , Пр. № 8 от 23.04.2015г.;Изм. и доп. с Р. №195 , Пр. № 11 от 04.06.2015г.; Изм. и доп. с Р. №224 , Пр. № 12 от 18.06.2015г.;** **Изм. и доп. с Р. №335 , Пр. № 14 от 27.08.2015г.;)**

**Вносител:** ……………………………. ***Проект***

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-таil адрес:* pno@abv.bg

**МОТИВИ:**

**I. ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НРСППППСТГП.**

 Съгласно чл.19, ал.1, т.2 от Закона за пътищата /ЗП/ общинските пътища се управляват от кметовете на съответните общини. По аргумент от разпоредбата на параграф 1, т.1 от Наредба №1 за организиране на движението по пътищата /обн. ДВ бр.13/10.02.2001 год./, издадена от МРРБ, на основание чл.3, ал.3 от Закона за движение по пътищата /ЗДвП/, кметовете на съответните общини са и стопани на пътя. Изхождайки от гореизложеното и вземайки предвид разпоредбата на чл.99, ал.1 от ЗДвП, във връзка с чл.19, ал.1, т.2 и ал.2, т.5 от Закона за пътищата се налага обоснованият извод, че осигуряването на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване по отношение на пътищата/ части от пътища, обособени като зона за платено и безплатно паркиране в определени часове на денонощието спада в правомощията на собственикът или администрацията, управляваща пътя. Съгласно чл.8 от Закона за нормативните актове /ЗНА/ всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. На основание цитираната по-горе законова разпоредба и отчитайки нарастващата необходимост от създаване на ефективна организация на паркирането и мобилността на територията на град Пловдив, която се развива изключително динамично, с Решение №14, взето с Протокол №1 от 19.01.2012г. на Общински съвет-Пловдив е била приета НАРЕДБА ЗА РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ /НРСППППС/, която в последствие е изменена и допълнена с Решение №99, взето с Протокол №5 от 15.03.2012г.; изм. и доп. с Решение №245, взето с Протокол №12 от 28.06.2012г.; изм. и доп. с Решение №395, взето с Протокол № 16 от 27.09.2012г., изм. и доп. с Решение №445, взето с Протокол № 23 от 18.12.2013г., изм. и доп. с Решение №289, взето с Протокол № 15 от 11.09.2014г., изм. и доп. с Решение №124, взето с протокол № 8 от 23.04.2015г., изм. и доп. с Решение №195, взето с Протокол № 11 от 04.06.2015г., изм. и доп. с Решение №224, взето с Протокол № 12 от 18.06.2015г., изм. и доп. с Решение №335, взето с Протокол № 14 от 27.08.2015г. на Общински съвет-Пловдив.

 С въпросната наредба се регламентират на подзаконово ниво въпросите за местните изисквания за ограничения, забрани, санкции и контрол, свързани със спирането, престоя и паркирането на пътни превозни средства /ППС/ на територията на град Пловдив. След извършен анализ от страна на общинската администрация във връзка с прилагането на Наредбата се констатира необходимост да бъдат изменени част от текстовете на подзаконовия нормативен акт.

 Измененията се налагат с оглед нарасналата необходимост от регулиране на паркирането на МПС в натоварени и оживени зони на град Пловдив. Такава необходимост се наблюдава все повече и през почивните дни. Увеличаването на броя на автомобилите в града и натовареността на пътните мрежи през по-голяма част от седмицата налагат по-ефективно организиране на работата на ОП”Паркиране и репатриране” във връзка с обслужването на граждани и паркиране на МПС в „Синя зона”. Наблюдава се необходимост от осъществяване на контрол върху паркирането на МПС на територията на Община Пловдив и в съботните дни, с оглед интензивния трафик и близостта до множество обществени и жилищни сгради, с които се характеризират на зоните за разрешено платено краткотрайно паркиране (Синя зона). На последно място, следва да се отчетат констатирани непълноти в НРСППППСТГП, отстраняването на които ще способства за по-ефективно санкциониране на административни нарушения, свързани с престой и паркиране на ППС на територията на град Пловдив.

**II. ЦЕЛ НА НАРЕДБАТА:**

 Чрез предлаганите изменения се цели да се подобри качеството на живот на гражданите и да се повиши ефективността при паркиране на МПС в „Синя зона”. Ще бъде постигнато по-добро ниво на обслужване на гражданите от страна на ОП”Паркиране и репатриране”. Цели се намаляване на конфликтните ситуации между граждани и служители на общинското предприятие при паркиране и принудително преместване на автомобили, както и ограничаването на случаи на паркиране на МПС върху изградени велоалеи. Измененията ще способстват и за по-ефективно организиране на работата на ОП”Паркиране и репатриране”.

 Отстраняването на непълнотите в Наредбата цели по-висока ефективност в изпълнението на дейността по осигуряване на безопасност на движението, ограничаване на неправилното паркиране в територията на град Пловдив и санкциониране на нарушителите.

**III. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията в Наредбата не е необходимо разходването на допълнителни бюджетни средства.

**IV. ОЧАКВАНИ РЕЗУЛТАТИ:**

#  Предлаганите изменения ще доведат до по-ефективно регулиране на паркирането на МПС в „Синя зона”, до подобряване на организацията на движение във важни зони на град Пловдив, ще способстват да се защити сигурността на пешеходците и велосипедистите, както и за запазването на идентичността и уникалното културно наследство на града, за подобряване качеството на живота и ще създадат условия за решаване на проблемите с паркирането, като същевременно ще се поощри ползването на масовия градски транспорт и велосипедния транспорт. Изменението на Наредбата ще допринесе и за осъществяването на по-ефективен контрол за съблюдаване на законовите и подзаконови изисквания във връзка със спирането, престоя и паркирането на пътни превозни средства /ППС/ на територията на град Пловдив. Предлаганите промени ще доведат до унифициране на санкциите, предвидени за нарушения, обект на особено обществено внимание – неправомерното паркиране на ППС на територията на град Пловдив. Наред с това, предлаганите изменения ще способстват за по-ефективно организиране на работата на ОП”Паркиране и репатриране” и до увеличаването на приходите на общинското предприятие.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганото изменение на Наредбата **за** реда за спиране, престой и паркиране на пътни превозни средства на територията на град Пловдив е в съответствие с

нормативните актове от по-висока степен, както и с тези на европейското законодателство.

**VI. М О Т И В И :**

1. **Правни основания:** чл.21,ал.1,т.23 и ал.2 от ЗМСМА, чл. 8 от ЗНА и чл. 23, във връзка с чл.19, ал.1, т.2 и ал.2, т.5 от Закона за пътищата и чл.99, ал.1 и ал.3 от Закона за движението по пътищата, при спазване на изискванията на чл.75-79 от АПК, във връзка с чл.11, ал.3, чл.15, ал.1, чл.17, ал.1 и 2, чл.26 и чл.28 от ЗНА.

2.**Фактически основания:** Необходимостта да се подобри организацията на движение във важни зони на град Пловдив, осъществяването на по-ефективен контрол за съблюдаване на законовите и подзаконови изисквания във връзка със спирането, престоя и паркирането на пътни превозни средства /ППС/ на територията на град Пловдив, както и да се повиши ефективността при паркиране на МПС в „Синя зона”.

**ПРОЕКТ ЗА РЕШЕНИЕ:**

І. Приема Наредба за изменение и допълнение на Наредба зареда за спиране, престой и паркиране на пътни превозни средства на територията на град Пловдив, както следва:

**§ 1.** **Чл.4, ал.1** да придобие следния текст:

 „*Чл.4, ал.1. Престоят и паркирането са забранени:*

 *1. на място, където превозното средство създава опасност или е пречка за движението или закрива от другите участници в движението пътен знак или сигнал;*

*2. до престояващо или паркирано пътно превозно средство от страната на движението;*

*3. в тунели и подлези, на мостове, надлези, стеснени участъци от пътя и в участъци с ограничена видимост;*

*4. на пешеходни или велосипедни пътеки и на разстояние, по-малко от 5 метра преди тях;*

*5. на кръстовище и на по-малко от 5 метра от тях;*

*6. на платното за движение, където разстоянието между пътното превозно средство и пътната маркировка, забранена за пресичане, е по-малко от 3 метра или с пътен знак е забранено изпреварването;*

*7. върху пътна лента, предназначена за движение на бавнодвижещи се пътни превозни средства, обозначена с пътен знак.*

*8. пред входовете на паркове, театри, кина, предприятия, както и на други места, където е възможно да влизат или да излизат пътни превозни средства;*

*9. на платното за движение и на тротоара непосредствено пред входовете на жилищни сгради и гаражи, когато това затруднява достъпа до тях;*

*10. на спирките на превозните средства от редовните линии за обществен превоз на пътници;*

*11. на места, определени за хора с трайни увреждания;*

*12. на пътя - за регистрирани пътни превозни средства, свидетелството за регистрация на които е отнето или върнато в Министерството на вътрешните работи;*

*13. пред входовете и на прилежащите тротоари на детските заведения и училищата.”*

**§ 2.** В **чл.4, ал.3** да се добави **точка 5** с текст:

 *„5. На пътни участъци в ремонт.”*

**§ 3.** Да се създаде **нов чл.4б** с текст:

 *„Чл.4б. За престой и паркиране в населените места пътните превозни средства се спират възможно най-вдясно на платното за движение по посока на движението и успоредно на оста на пътя, а на път с еднопосочно движение се допуска престой и от лявата страна по посока на движението, ако това не пречи на движението на пътните превозни средства.”*

**§ 4.** В **чл.5** да отпадне текста *„над 750кг.”*

**§ 5.** **В чл.10, ал.1** думите *„в работни дни”* се заменят с думите *„от понеделник до събота включително”.*

**§ 6. Чл.12, ал.1** да се чете по следния начин:

*„При използване на талон за заплащане на престоя в зоната е необходимо да се отбележи върху него, по ясен и точен начин, съгласно указанията изписани на него, необходимите данни за паркирането и да се постави в долния десен ъгъл на предното стъкло на ППС, откъм вътрешната му страна, по начин осигуряващ видимостта му отвън .”*

**§ 7.** В **чл.26, ал.1** и **чл.31, т.1** думите *„и/или Зелена зона”* да отпаднат.

**§ 8.** **Чл.29, ал.1** да се допълни със следния текст: *„плюс цената на престоя в зоната”*.

**§ 9.** **Чл.31, т.1** да се чете по следния начин:

*„При престояване на задържаното със скоба ППС в „Синя зона” повече от 3 (три) часа и след изтичане на работното време на синята зона задържаните ППС задължително се преместват от мястото на паркирането.”*

**§ 10.** **Чл.32, ал.1** да се допълни със следния текст: *„В случаите, когато е започнато преместване (репатриране) на неправилно паркирано ППС и собственикът му се яви на мястото с желание да го освободи, се заплаща половината от стойността на преместването (репатрирането).”*

**§ 11.** **Чл.43, ал.4** да придобие следния текст:

 *„чл.43, ал.4. На водач, нарушил разпоредбата на чл.4, ал.1, т.1, т.3, т.6, т.7, т.8, т.9, т.11, т.12 и т.13, чл.4а и чл.4б от настоящата Наредба, се налага глоба в размер на 20 (двадесет)лв.”*

**§ 12.** Да се създаде към **чл.43 нова ал.5** със следния текст:

 *„чл.43, ал.5. На водач, нарушил разпоредбата на чл.4, ал.1, т.2, т.4, т.5, т.10 от настоящата Наредба, се налага глоба в размер на 50 (петдесет)лв.”*